Koleos 2017

Toisen sukupolven Koleos tuli myyntiin tänä vuonna, ensimmäiseen ehdittiin tehdä kaksi kasvojenkohotusta ennen kokonaan uutta nykyistä mallia. Suomessa auto on ollut aina harvinainen, sitä ensimmäistä mallia tuotiin maahamme vain noin 100 kpl.

Uusi Koleos on puolestaan siitä harvinainen auto että se on ensimmäinen Renault joka esiteltiin kansainväliselle lehdistölle Suomessa. Peräti 270 toimittajaa 29 eri maasta vieraili maassamme ajellen ja kuvaten Koleosta eestä ja takaa. Tippa-Rellun Safari malli ei yltänyt ihan samaan vuonna 1976, jolloin se esiteltiin vain Hollannin lehdistölle Suomen kamaralla. Nythän onkin hauska seurata auton virallisia lehdistökuvia, kun joissakin on taustalla suomalaista maalaismaisemaa.

Niin kuin kaikki kerhomme kesätapahtumassa Tarttilassa vierailleet tietävät että auto on aikas mahtavan oloinen ja näköinen noin niin kuin vierestä katsottuna, pituutta sillä on 4,67metriä ja leveyttä (1,84) vähintäänkin tarpeeksi täyttämään marketin parkkiruudun.

Pienoismallin tummansininen metallihohtomaalaus sopii hienosti auton muotoihin, samalla se tuo esille lukuisat kromilistat sekä päiväajovalojen led-nauhat. Täytyy myöntää että tuo väritys näytti myös kaikki pölyhiukkaset ja sormenjäljet auton pinnassa, ja vasta tietokoneen näytöllä. Eli ensimmäinen kuvaussessio meni täysin pieleen, seuraavat 70 kuvaa olivat jo parempia ja niistä pystyi valitsemaan nämä esillä olevat otokset.

19 tuuman Proteus kevytmetallivanteet sekä pohjalevyn kardaaniakseli kertovat että kyseessä taitaa olla versio tyyppinimeltään: dCi 175 X-Tronic 4WD Intens. Samalla kyllä huomaa että tämä malli on jälleen sitä hieman edullisempaa tuotantoa, vanteet ovat erittäin hyvät mutta renkaisiin ei ole panostettu kunnolla vaan ne niin sanottua leluautomallia. Tämä valmistajahan tekee samaan koriin myös ne kalliimmat pienoismallit, niissä vaan on enemmän yksityiskohtia.

Mutta tämäkin on mielestäni aika hyvin valmistettu, esim. takapään valot, listat, logo, teksti, jne. ovat hyvin mallinnettuja. Vanteista löytyy viisi pultin reikää ja keskiöstä pikkuinen salmiakki-logo. Onneksi antenni on ns. hainevä-mallia, se kun nääs kestää paljon paremmin pölyjen pyyhintää ja siirtelyä kuin perinteinen piiskaversio. No, tosin ne peilit ovat jälleen mallia mötikkä ja sisusta yksiväristä synkkää mustaa muovia. Sisustuksen puolustukseksi mainittakoon jotta on siellä kaikki tarpeellinen oikeilla paikoillaan, mm. takapenkin keskimmäinen niskatuki on matalampi kuin toiset.

Vertailukuvan saman värisestä 1:1 kokoisesta Koleoksesta on ottanut Miikka Sonkki.

Tämä pienoismalli on ostettu helmikuussa Renaultin päämyymälästä, L´Atelieristä Pariisista, ja pitihän siitäkin saada kuva oikean kokoisen Koleoksen edessä. Siinä sitten kun asettelin autopakettia kädessäni sopivalla etäisyydelle kamerasta, niin silloin tuli eräs henkilökuntaan kuuluva viehättävä naisimmeinen sanomaan että: Tuohan onkin hyvä idea. Tietenkin olin samaa mieltä ja kiittelin häntä kehuista. Ja kuinka ollakaan, noin kahden viikon päästä heidän omalla facebook-sivulla (L´Atelier Renault) oli toteutettu aivan sama idea. Hieno juttu!

Valmistaja Norev, Ranska/Kiina.

Kari Kitti